### | | | | --- | --- | | | | | --- | | **Byråd** 29. maj 2018 Sagsnr. 710-2017-27981 Dok.nr. 710-2018-132761 Sagsbehandler DPELVH | | 83.                 Kvalitetsrapport for Dagtilbud 2017-2018 - Åbent

###

|  |  |
| --- | --- |
| Tidl. politisk behandling | BS-U, 08.09.16, pkt. 44 |
| Forventet sagsgang | BS-U, ØK, BY |
| Lovgrundlag | Dagtilbudsloven |

###

**SAGENS INDHOLD**

Byrådet skal i denne sag tage stilling til Kvalitetsrapport
for Dagtilbud 2017-18, der belyser kvaliteten og resultaterne på
dagtilbudsområdet i [adresse] i 2017. Byrådet skal endvidere tage
stilling til, hvilke indsatsområder der skal prioriteres i det videre arbejde
med at styrke kvaliteten på dagtilbudsområdet.

Kvalitetsrapporten er et mål- og resultatstyringsværktøj
for dagtilbudsområdet, som udarbejdes hvert andet år. I rapporten beskrives syv
kvalitetsparametre, der vurderes at være indikatorer for kvaliteten på
dagtilbudsområdet. Rapporten indeholder også afrapporteringen af det
pædagogiske tilsyn, evalueringen af arbejdet med de pædagogiske læreplaner samt
brugertilfredshedsundersøgelsen.

Der er desuden udarbejdet delrapporter, der opgør
resultaterne på områdeniveau. Delrapporterne findes på [adresse]
hjemmeside under [Kvalitet
i dagtilbud](https://favrskov.dk/borger/familie-og-boern/kvalitet-i-dagtilbud).

I forbindelse med behandlingen af den seneste
kvalitetsrapport i september 2016, besluttede Børne- og Skoleudvalget, at der
som led i videreudviklingen af lege- og læringsmiljøerne i dagtilbud i særlig
grad skulle lægges vægt på tre indsatsområder. Nedenfor er det beskrevet,
hvilke væsentligste initiativer der er gennemført under hvert indsatsområde:

*Videreudvikling af den sproglige indsats*

· Udarbejdelse af fælles læringsmål for dagtilbud og skole omkring
sprog.

· Sprogvurdering af alle treårige i dagtilbud er i gangsat pr. 1.
august 2016.

· Fastlagte evalueringssamtaler omkring sprogindsatsen mellem
dagtilbud og skole med udgangspunkt i sprogvurderingen af den senest startede
årgang.

*Iværksættelse af sammenhængende motorisk indsats 0 – 10
år*

· Afholdelse af kompetenceudvikling.

· Pilotafprøvning af redskab til screening af børns motorik i
efteråret 2017, samt igangsættelse af motorikvurderinger pr. 1. januar 2018.

· Udarbejdelse af vejledningsmateriale.

*Styrket tidlig opsporing og forebyggelse*

· Implementering af en handleguide til styrket opsporing og indsats
i forhold til børn og unge i begyndende mistrivsel.

· Gennemførelse af et tværfagligt kompetenceudviklingsforløb for
medarbejdere på 0-18 års området.

· Tværfaglige dialoger med alle medarbejdere på 0-18 årsområdet
omkring tidlig opsporing og tidlig indsats.

Nedenfor præsenteres de væsentligste resultater i
Kvalitetsrapport for Dagtilbud 2017-2018.

*Kvalitetsparametre*

I tabellen nedenfor kan der fra 2015 til 2017 konstateres
en positiv udvikling i regnskabsresultatet, sygefraværet, antal børn pr.
medarbejder, andel skoleudsættelser samt på efteruddannelsesniveauet. Herudover
er andelen af pædagoger samlet set faldet med 0,5 procentpoint.

|  |  |  |  |  |
| --- | --- | --- | --- | --- |
| **Kvalitetsparametre** | 2015 | | 2017 | |
| **Regnskabsresultat i kr.** | 139.000 kr. | | 1.046.000 kr. | |
| **Sygefravær i procent** | 5,71% | | 4,91% | |
| **Børn pr. medarbejder** | 7,14 | | 6,5 | |
| **Procentandel pædagoger af det samlede antal fuldtidsstillinger** | 61,3% | | 60,8% | |
| **Sprogscore i 0. klasse** Sprogscoren angiver en værdi fra 0-100 for børnenes sproglige formåen. | - | | 58,7 | |
| **Procentandel skoleudsatte børn af den skolestartende årgang  i 2017** | 6,5% | | 5,96% | |
| **Kompetenceudvikling**  Andel der har eller er i gang med formel efteruddannelse på diplomniveau. | Ledere    60,6% | Medarb.    5,7% | Ledere    78,1% | Medarb.    18,9% |
|  |  |  |  |  |

*Det pædagogiske tilsyn*

Det pædagogiske tilsyn viser, at der generelt arbejdes professionelt
med tilrettelæggelsen af de pædagogiske læringsmiljøer samt med planlægning og
tilrettelæggelse af pædagogiske forløb og aktiviteter. På baggrund af det
pædagogiske tilsyn vurderer Børn og Skole:

· At en mere systematisk opsamling og evaluering af data i forbindelse
med de pædagogiske forløb vil kvalificere indsatserne yderligere. Data i denne
sammenhæng kan eksempelvis være pædagogiske observationer eller tegn på
progression i børnenes udvikling.

· At der fortsat skal arbejdes på at styrke sammenhængen mellem
dagtilbud og skole, for at sikre en fortsat fremgang i børnenes udvikling i
overgangen til skole.

· At der fortsat skal arbejdes med at styrke forældresamarbejdet i
dagtilbud til gavn for børnenes læring, trivsel og udvikling.

Omdrejningspunktet for det uanmeldte tilsyn, som gennemføres
i efteråret 2018, bliver den inklusionsfremmende pædagogiske indsats.

*Dagtilbuddenes evaluering af de pædagogiske læreplaner*

Det er dagtilbuddene selv, der evaluerer deres eget arbejde
med de seks læreplanstemaer, som Dagtilbudsloven foreskriver, der skal arbejdes
med i dagtilbud.

Evalueringerne viser, at dagtilbuddene generelt vurderer
deres arbejde med de seks temaer positivt. Desuden vurderer dagtilbuddene, at
de resultater, de opnår, står mål med indsatser og ressourceforbrug. De steder,
hvor arbejdet med læreplantemaerne er vurderet til at fungere ’i nogen grad’ og
’i ringe grad’, skal det lokalt drøftes, hvad årsagen hertil er, og hvordan
indsatsen kan justeres fremadrettet.

*Brugertilfredsundersøgelsen*

Den seneste brugertilfredshedsundersøgelse, som blev
gennemført i 2016, var generelt meget positiv. Det ses som et udtryk for, at
der dagligt leveres en faglig kompetent og imødekommende service i såvel
dagpleje som daginstitutioner. Den samlede tilfredshed med dagtilbud er 4,3 på
en skala fra 1 til 5, hvilket er en stigning på 0,1 i forhold til kommunens
resultater fra 2013. Niveauet for den samlede tilfredshed med dagtilbud i
Favrskov Kommune er på niveau med landsgennemsnittet.

I forbindelse med undersøgelsen blev der sat følgende
opmærksomhedspunkter for det videre arbejde med forældretilfredshed:

· Omfanget af udskiftning i personalet.

· Personalets lydhørhed over for forældrenes synspunkter.

· Omfanget af aktiviteter uden for dagtilbuddet.

· Inddragelse af forældrene i dagtilbuddets aktiviteter.

· Den tid, personalet har til det enkelte barn.

**VURDERING**

Børn og Skole vurderer med baggrund i de syv parametre for
kvaliteten på dagtilbudsområdet, det pædagogiske tilsyn, evalueringen af det
pædagogiske tilsyn samt brugertilfredshedsundersøgelsen, at der generelt er et
tilfredsstillende niveau for kvaliteten på dagtilbudsområdet.

For at tilskynde til en videreudvikling af kvaliteten i
dagtilbuddene, er der for hvert af de syv kvalitetsparametre opsat en
målsætning, som dagtilbuddene skal arbejde hen imod. Der gøres status herpå i
forbindelse med kvalitetsrapporten for 2019-20. Nedenfor oplistes de
målsætninger, der er opstillet med baggrund i resultaterne i
kvalitetsrapporten:

|  |  |
| --- | --- |
| **Kvalitetsparameter** | **Målsætning** |
| **Regnskabsresultat** | Alle institutionsområder skal opnå et økonomisk resultat, som holder sig inden for rammen på hhv. 0 – 10 % overskud og 0 – 5 % underskud. |
| **Sygefravær** | At den positive udvikling i sygefraværet fortsætter frem mod 2020, og at der ikke er enheder med et sygefravær på over 10%, samt at andelen af enheder med et sygefravær under 5% stiger fra 52% til 60%. |
| **Antal børn pr. medarbejder** | Frem mod 2020 skal det tilstræbes at alle institutionsenheder holder sig under 7 børn pr. medarbejder. |
| **Andel pædagoger** | At der frem mod 2020 ikke skal være institutionsenheder med en andel af pædagoger under 60%. |
| **Sprogscore** | Frem mod 2020 skal der sigtes mod, at resultaterne både ved sprogvurderingen af de treårige og i 0. klasse holder sig inden for normfordelingen i de tre indsatskategorier. |
| **Skoleudsættelser** | Frem mod 2020 skal der sigtes mod, at alle institutionsenheder ligger under det nuværende gennemsnit for Favrskov Kommune på 5,96%. |
| **Kompetenceudvikling** | At det frem mod 2020 er 25% af medarbejderne og 90% af lederne i alle områder, der har eller er i gang med efteruddannelse på diplomniveau. |

En mere uddybende beskrivelse og vurdering af de syv
kvalitetsparametre kan ses i Kvalitetsrapport for Dagtilbud 2017-18, der er
vedlagt som bilag. Herudover giver Bilag 1. Nøgletal for Kvalitetsrapport for
Dagtilbud 2017-2018 et samlet overblik over institutionsområdernes resultater.

Udover ovenstående målsætninger er der for hvert
kvalitetsparameter, for det pædagogiske tilsyn, for evalueringen af de
pædagogiske læreplaner samt brugertilfredshedsundersøgelsen beskrevet hvilken
opfølgning, resultaterne i kvalitetsrapporten giver anledning til.

Med afsæt i kvalitetsrapportens resultater foreslår Børn og
Skole at fortsætte de tre indsatsområder fra kvalitetsrapporten fra 2015/16:

· *Videreudvikling af den sproglige indsats.*

· *Sammenhængende motorisk indsats 0 – 10 år.*

· *Styrket tidlig opsporing og forebyggelse.*

Herudover foreslås det, at der tilføjes et fjerde
indsatsområde, omkring udviklingen af lege- og læringsmiljøer i
overensstemmelse med de ændringer i Dagtilbudsloven, der følger af aftalen
omkring Stærke dagtilbud. Aftalen blev indgået mellem Regeringen, Dansk
Folkeparti, Socialdemokratiet og Radikale Venstre 9. juni 2017. Lovændringerne,
der forventes at træde i kraft 1. juli 2018 og 1. januar 2019, omfatter bl.a.
en styrket pædagogisk læreplan herunder fælles læringsmål for dagtilbud, at
dagtilbuddene skal samarbejde mere med det omgivende samfund, at
forældreindflydelsen øges, og at sammenhængen til skolen styrkes. Desuden
indføres en øget fleksibilitet i valg af dagtilbud for forældrene.

For at imødekomme de ændrede krav i medfør af aftalen,
afsatte Byrådet i forbindelse med Budget 2018-21 400.000 kr. i en treårig
periode til et udviklingsarbejde under overskriften Fremtidens dagtilbud. Formålet
med udviklingsarbejdet er at skabe inspirerende lege- og læringsmiljøer, der i
højere grad fremmer børnenes trivsel, udvikling og læring og ruster dem til
fremtidens krav. En forudsætning herfor er, at dagtilbud arbejder vidensbaseret
og målrettet med udviklingen af de pædagogiske lege- og læringsmiljøer. Børn og
Skole foreslår derfor, at det fjerde indsatsområde igangsættes under
overskriften:

· *Bevidste lege- og læringsmiljøer.*

**ØKONOMI**

Det vurderes, at de foreslåede initiativer kan holdes inden
for den eksisterende økonomiske ramme som en del af den løbende udvikling af
det pædagogiske arbejde.

**INDDRAGELSE**

Kvalitetsrapporten bygger på data, der er genereret med
input fra bestyrelser, medarbejdere og ledere i dagtilbuddene.

Med udgangspunkt i kvalitetsrapporten skal alle institutionsområder,
Dagplejen og [adresse] udarbejde en sammenfattende helhedsvurdering med
baggrund i resultaterne i deres områdebeskrivelser samt en tids- og handleplan
for de tiltag, der iværksættes i forlængelse heraf. Helhedsvurderingen samt
tids- og handleplanen danner baggrund for drøftelse og sparring med
dagtilbudschefen. Herudover drøftes opfølgningen på initiativer og tiltag
beskrevet i tids- og handleplanen ved det anmeldte pædagogiske tilsyn i 2019.
Områdebeskrivelserne findes på [adresse] hjemmeside under [Kvalitet
i dagtilbud](https://favrskov.dk/borger/familie-og-boern/kvalitet-i-dagtilbud).

**INDSTILLING**

Direktøren for Børn og Skole indstiller til Byrådet:

1.    At Kvalitetsrapport Dagtilbud 2017-18 godkendes.

2.    At de foreslåede
målsætninger og indsatser godkendes, og at der gøres status herpå i
kvalitetsrapporten for 2019-2020.

**BESLUTNING**

***Børne- og Skoleudvalget, 3. maj 2018:***

Fraværende:Conny Thygesen

Ad 1. Indstilles godkendt.

Ad 2. Indstilles godkendt, idet det præciseres, at der i
indsatsområdet vedrørende bevidste lege- og læringsmiljøer tages udgangspunkt i
et børneperspektiv og med legen som grundlæggende.

***Økonomiudvalget, 22. maj 2018:***

Fraværende:Ingen

Ad 1. Indstilles godkendt.

Ad 2. Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Kvalitetsrapport for Dagtilbud 2017-2018 | 710-2018-27620 |
| Bilag 1. Nøgletal for Kvalitetsrapport for Dagtilbud 2017/18 | 710-2018-25057 |
| Bilag 2. Evaluering af den pædagogiske læreplan i Dagplejen | 710-2018-32940 |
| Bilag 3. Evaluering af de pædagogiske læreplaner 0-2 år | 710-2018-32333 |
| Bilag 4. Evaluering af de pædagogiske læreplaner 3-6 år | 710-2018-32331 |